**UAB „Gera dovana“ partnerių savitarnos portale fiksavo internetinių sukčių ataką: neteisėtas dalies „Akropolių“ dovanų kortelių informacijos panaudojimas bus užkardytas**

**Dovanų kortelių platinimo bendrovė „Gera dovana“ nustatė, kad į jos partnerių savitarnos portalą per darbuotojo paskyrą nuotoliniu būdu įsilaužę nežinomi asmenys neteisėtu būdu nukopijavo dalį išplatintų „Akropolio“ dovanų kortelių informacijos. Sužinojusi apie šį įvykį bendrovės „Gera dovana“ vadovybė nedelsdama kreipėsi į teisėsaugos institucijas, kurios pradėjo atitinkamus ikiteisminius tyrimus dėl šio įvykio.**

Panaudojant neteisėtu būdu nukopijuotų kortelių duomenis kibernetiniai sukčiai gali bandyti klastoti skaitmeninio formato dovanų korteles (A4 formato spausdintus dokumentus arba nuotraukas telefone) ir bandyti jomis atsiskaityti. Bendrovei jau yra žinoma informacija apie kelis bandymus atsiskaityti padirbtomis kortelėmis. Ši informacija kartu su „Akropolių“ vaizdo kamerų užfiksuota medžiaga yra perduota policijai.

Siekiant užkirsti kelią neteisėtam skaitmeninių dovanų kortelių panaudojimui priimtas sprendimas blokuoti galiojančias skaitmeninio formato „Akropolio“ dovanų korteles. Jų turėtojai skaitmeninio formato dovanų korteles jau nuo šiandien gali nemokamai pasikeisti į naujas fizines dovanų korteles „Akropoliuose“ esančiose „Geros dovanos“ prekybos vietose.

„Nieko panašaus anksčiau nėra nutikę. Įsilaužėliai išties gudrūs, bet mūsų sistemos aptiko įsilaužimą į partnerių savitarnos portalą. Dabar ne tik aktyvuosime kortelėse esančius papildomus saugos funkcionalumus, kurie panaikins galimybes jas klastoti ir taip pasinaudoti neteisėtai gauta informacija, bet ir glaudžiai bendradarbiaujame su teisėsaugos pareigūnais, kad šie asmenys būtų identifikuoti ir sulauktų teisingumo. Mūsų turimomis žiniomis, jokie pirkėjų asmeniniai duomenys šio įvykio metu nebuvo nukopijuoti. Labiausiai atsiprašome ir apgailestaujame dėl vieno dalyko – kad skaitmeninio formato „Akropolio“ dovanų korteles įsigiję žmonės patirs tam tikrų nepatogumų. Mūsų prekybos salų darbuotojai „Akropoliuose“ užtikrins, kad skaitmeninių kortelių pakeitimas į fizines vyktų maksimaliai sklandžiai. Pabrėžiame, kad klientams turintiems fizines plastikines **„**Akropolio**“** dovanų korteles papildomai nieko daryti nereikia“, – sako bendrovės „Gera dovana“ generalinis direktorius Ernestas Vasiliauskas.

Pasak jo, kibernetinių įsilaužėlių ataka nesutrikdė įprasto įmonės darbo ritmo. Šiuo metu prekyba tiek „Akropolio“ dovanų kortelėmis, tiek kitais dovanų čekiais bei dovanų rinkiniais vyksta be apribojimų.

Asmenys, turintys skaitmeninio formato dovanų korteles, jau nuo šiandien, prieš kortelių panaudojimą prekybos vietose kviečiami jas pasikeisti į fizines dovanų korteles visuose „Akropoliuose“ esančiose „Geros dovanos“ prekybos vietose.

Klientų turimos fizinės (ne skaitmeninio formato) „Akropolio“ dovanų kortelės lieka galioti be apribojimų, jomis kaip įprastai galima atsiskaityti daugumoje „Akropoliuose“ veikiančių prekybos vietų.

„Nuoširdžiai atsiprašome mūsų klientų dėl nepatogumų, kuriuos sukėlė šis sukčiavimo atvejis. Nepaisant jo, skaitmeninio formato dovanų kortelių turėtojus kviečiame bet kada atvykti į „Akropolius“, kuriuose veikiančiose „Gera dovana“ prekybos vietose kortelės bus nedelsiant pakeistos naujomis fizinėmis kortelėmis. „Akropolio“ dovanų kortelės galioja 6 mėnesius nuo jų įsigijimo datos, tad užblokuotas skaitmeninio formato korteles galima pasikeisti tiek šiuo metu, tiek ir bet kada vėliau iki pirminio šių kortelių galiojimo termino pabaigos“, – sako Dominykas Mertinas, Vilniaus, Klaipėdos ir Šiaulių „Akropolius“ valdančios bendrovės „Akropolis Group“ rinkodaros ir komunikacijos vadovas.